## Rješenje Hrvatske agencija za elektroničke komunikacije od 18. studenoga 2009.

### NN 2/2010 (4.1.2010.), Rješenje Hrvatske agencija za elektroničke komunikacije od 18. studenoga 2009.

2 04.01.2010 Rješenje Hrvatske agencija za elektroničke komunikacije od 18. studenoga 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

31

Na temelju članka 113., članka 114., članka 116. i članka 14. stavka 4. Zakona o elektroničkim komunikacijama (»Narodne novine« br. 73/08; dalje u tekstu: ZEK), nakon provedenog postupka stručnog nadzora nad radom radijske postaje mikrovalne veze u vlasništvu trgovačkog društva »VIPnet« d.o.o., a vezano uz rad i uporabu radijskih postaja bez pribavljene propisane dozvole, nadzornik elektroničkih komunikacija Hrvatske agencije za poštu i elektroničke komunikacije (dalje u tekstu: nadzornik) donosi sljedeće

RJEŠENJE

1. Zabranjuje se tvrtci »VIPnet« d.o.o. 10000 Zagreb, Vrtni put 1, rad i uporaba radijske postaje bez propisane valjane dozvole za uporabu radiofrekvencijskog spektra u mikrovalnoj vezi i to:

1.1. Radijska postaja radne frekvencije Tx = 23.208,500 MHz, postavljena na lokaciji ZAPREŠIĆ, M. Tita 102.

2. U slučaju nepostupanja po ovom rješenju, nadzornik elektroničkih komunikacija izreći će odgovornoj osobi u pravnoj osobi na koju se odnosi ovo Rješenje, upravnu mjeru izraženu u novčanom iznosu u visini do dvadeseterostruke prosječne plaće u Republici Hrvatskoj u proteklom tromjesečju. Svaka sljedeća upravna mjera izriče se u dvostrukom iznosu.

3. Ovo rješenje objavit će se u »Narodnim novinama« i na službenim internet-stranicama Hrvatske agencije za poštu i elektroničke komunikacije.

Obrazloženje

Nadzornik elektroničkih komunikacija Hrvatske agencije za poštu i elektroničke komunikacije (dalje u tekstu: HAKOM) je dana 3. studenog 2009. godine od 11.30 do 12.00 sati, proveo radijska mjerenja radi utvrđivanja uvjeta rada nepokretne radijske postaje u mikrovalnoj vezi na lokaciji Zaprešić, M. Tita 102. Dolaskom na lokaciju, nadzornik je zatekao zgradu s antenskim stupom – nosačem na kojem su postavljeni GSM antenski sustavi i radijska postaja mikrovalne veze – vanjska RF jedinica s pripadajućom paraboličnom antenom. Mjerenjem je utvrđen rad radijske postaje odašiljačke frekvencije 23.208,5 MHz.

Dana 3. studenoga 2009. godine, nadzornik je izvršio uvid u službeni registar izdanih dozvola HAKOM te utvrdio da HAKOM nije izdala propisanu dozvolu trgovačkom društvu »VIPnet« d.o.o. za predmetnu radijsku postaju koja radi na radnoj frekvenciji 23.208,5 MHz na lokaciji Zaprešić, M. Tita 102.

Nadzornik je 4. studenoga 2009. godine, radi očitovanja, dostavio trgovačkom društvu »VIPnet« d.o.o. (dalje u tekstu VIP) Zapisnik o obavljenom stručnom nadzoru uporabe radiofrekvencijskog spektra te provjere rada i uporabe radijskih postaja na lokaciji Zaprešić, M. Tita 102.

U očitovanju od 12. studenoga 2009. godine, VIP navodi »... da je VIPnet dana 2. listopada 2009. godine podnio zahtjev za izdavanje dozvole za predmetnu radijsku postaju, no do današnjeg dana istu nije primio. Uzevši u obzir da su se za predmetno područje pojavile učestale pritužbe korisnika na kvalitetu signala, VIPnet je bio prisiljen pustiti u rad predmetnu radijsku postaju u rad 20. listopada 2009. godine«.

S obzirom na utvrđeno činjenično stanje, nesporno je da je VIP imao u uporabi radijsku postaju bez propisane valjane dozvole za uporabu radiofrekvencijskog spektra u mikrovalnoj vezi radne frekvencije Tx = 23.208,5 MHz na lokaciji Zaprešić – M. Tita 102, slijedom čega je prekršio odredbu članka 88. stavka 1. ZEK-a stoga je nadzornik temeljem članka 113., 114. stavak 1. točke 11. i članka 116. stavak 4. ZEK-a riješio kao u izreci ovog rješenja.

Na temelju čl. 14. st. 4. ZEK-a, ovo rješenje će se objaviti u »Narodnim novinama« i na internetskim stranicama HAKOM-a.

UPUTA O PRAVNOM LIJEKU

Protiv ovog rješenja nije dopuštena žalba, ali se može pokrenuti upravni spor pred Upravnim sudom Republike Hrvatske najkasnije u roku 30 dana od primitka ovog rješenja, što ne odgađa izvršenje rješenja.

Klasa: UP/I-344-08/09-01/67

Urbroj: 376-09-09-06 TS

Zagreb, 18. studenoga 2009.

Nadzornik
elektroničkih komunikacija
Teo Schönbaum, v. r.

Rješenje, NN 2/2010-31